รายงานคณะกรรมการตรวจสอบ เอกสารแนบที่ 3

คณะกรรมการตรวจสอบ ประกอบด้วยกรรมการอิสระ 3 ท่าน คือ นายประเสริฐ เจนศิริวานิช
ประธานกรรมการตรวจสอบ นายชูศักดิ์ วิจักขณา และนายเจษฎา หังสพฤกษ์
เป็นกรรมการตรวจสอบ

คณะกรรมการตรวจสอบ ได้ปฏิบัติหน้าที่ตามขอบเขต
หน้าที่และความรับผิดชอบที่ได้รับมอบหมายจากคณะกรรมการบริษัท ทั้งนี้ในปี 2553
มีการประชุมกรรมการตรวจสอบทั้งสิ้น 4 ครั้ง โดยประชุมร่วมกับผู้บริหารที่เกี่ยวข้อง
ฝ่ายตรวจสอบภายใน ตลอดจนได้ประชุมแลกเปลี่ยนกับผู้สอบบัญชีภายนอกในวาระที่เกี่ยวข้อง
พิจารณาสอบทาน ให้ข้อสังเกต และข้อเสนอแนะต่าง ๆ สรุปได้ดังนี้

1. สอบทานงบการเงินรายไตรมาสและงบการเงินสำหรับปี 2553
เพื่อให้มั่นใจว่าการจัดทำงบการเงิน เป็นไปตามข้อกำหนดของกฎหมาย
และมาตรฐานบัญชีที่รับรองทั่วไป มีการเปิดเผยข้อมูลอย่างเพียงพอ ครบถ้วนและเชื่อถือได้

2. สอบทานและให้ความเห็นรายการที่เกี่ยวโยงกัน
หรือรายการที่อาจมีความขัดแย้งทางผลประโยชน์
ให้เป็นไปตามข้อกำหนดของตลาดหลักทรัพย์และกฎหมายที่เกี่ยวข้อง โดยบริษัทฯ
ได้ดำเนินการอย่างถูกต้องครบถ้วน สมเหตุสมผล ตามเงื่อนไขธุรกิจการค้าโดยทั่วไป

3. สอบทานการบริหารความเสี่ยงในเรื่องเกี่ยวกับนโยบาย แผนงาน
และการบริหารจัดการความเสี่ยงให้อยู่ในระดับที่ยอมรับได้

4. สอบทานการปฏิบัติงานของบริษัทฯ ให้เป็นไปตามกฎหมายว่าด้วยหลักทรัพย์ และตลาดหลักทรัพย์
ข้อกำหนดและประกาศของคณะกรรมการกำกับหลักทรัพย์และตลาดหลักทรัพย์ ตลอดจนกฎหมายต่างๆ
ที่เกี่ยวข้องกับบริษัท

5. สอบทานและกำกับดูแลงานตรวจสอบภายใน โดยพิจารณาและอนุมัติแผนการตรวจสอบประจำปี
พิจารณารายงานผลการตรวจสอบและให้ข้อเสนอแนะเพิ่มเติม
รวมทั้งการติดตามผลของการตรวจสอบ เพื่อให้งานตรวจสอบภายในเกิดประสิทธิภาพและประสิทธิผล

6. พิจารณาคัดเลือก เสนอแต่งตั้งผู้สอบบัญชี และค่าตอบแทน นำเสนอต่อคณะกรรมการบริษัท
เพื่อขออนุมัติจากที่ประชุมผู้ถือหุ้น สำหรับปี 2554 คณะกรรมการตรวจสอบได้เสนอ นางสาวชวนา
วิวัฒน์พนชาติ ผู้สอบบัญชีรับอนุญาต ทะเบียนเลขที่ 4712 และ/หรือ นายเสวี วิวัฒน์พนชาติ
ผู้สอบบัญชีรับอนุญาต ทะเบียนเลขที่ 2219 ของสำนักงานปิติ เสวี เป็นผู้สอบบัญชีของบริษัท

คณะกรรมการตรวจสอบ ได้ปฏิบัติหน้าที่ด้วยความระมัดระวัง รอบคอบ
และแสดงความเห็นอย่างเป็นอิสระ โดยได้รับความร่วมมืออย่างดีจากคณะกรรมการบริษัท
พร้อมทั้งทุกฝ่ายที่เกี่ยวข้อง เพื่อให้บริษัท มีการกำกับดูแลกิจการที่ดี และเหมาะสม
มีการควบคุมภายในที่เพียงพอ มีประสิทธิภาพ การบริหารความเสี่ยงเป็นไปอย่างต่อเนื่อง
และงบการเงินมีความถูกต้อง เชื่อถือได้ เพื่อทำให้ผู้ถือหุ้น ผู้ลงทุน
และผู้เกี่ยวข้องทุกฝ่ายได้รับประโยชน์สูงสุด

  -----------------------------------------------------------------------
  ( นายประเสริฐ เจนศิริวานิช )

  ประธานคณะกรรมการตรวจสอบ
  -----------------------------------------------------------------------

รายงานความรับผิดชอบของคณะกรรมการต่อรายงานทางการเงิน

คณะกรรมการบริษัทเป็นผู้รับผิดชอบต่องบการเงินรวม และงบการเงินเฉพาะบริษัท
ซึ่งได้จัดทำขึ้นตามมาตรฐานการบัญชีที่รับรองทั่วไป
รวมทั้งได้มีการเปิดเผยข้อมูลที่สำคัญอย่างเพียงพอในหมายเหตุประกอบงบการเงิน

คณะกรรมการบริษัทได้จัดให้มีระบบการควบคุมภายในที่เหมาะสมและมีประสิทธิภาพ
เพื่อให้มั่นใจว่าข้อมูลทางบัญชีมีการบันทึกอย่างครบถ้วนและถูกต้อง
และมีระบบเพียงพอที่จะรักษาซึ่งทรัพย์สิน เพื่อป้องกันความเสียหายหรือทุจริต ทั้งนี้
โดยมีคณะกรรมการตรวจสอบซึ่งเป็นกรรมการอิสระและเป็นกรรมการที่ไม่เป็นผู้บริหารเป็นผู้ดูแล
และความเห็นของคณะกรรมการตรวจสอบเกี่ยวกับเรื่องนี้ได้ปรากฏในรายงานของคณะกรรมการตรวจสอบ

คณะกรรมการบริษัทมีความเห็นว่า ระบบการควบคุมภายในของบริษัทเพียงพอและเหมาะสม
และมั่นใจว่างบการเงินรวมและงบการเงินเฉพาะบริษัทประจำปี สิ้นสุดวันที่ 31 ธันวาคม 2553
มีความเชื่อถือได้ตามหลักการบัญชีที่รับรองทั่วไป

  ----------------------------------- -----------------------------------
  (นายแพทย์บรรลุ ศิริพานิช)                (นายพงษ์พัฒน์ ปธานวนิช)

  ประธานกรรมการบริษัท                   กรรมการผู้จัดการ
  ----------------------------------- -----------------------------------